STGT ดีดบวก 1% โบรกฯเคาะเป้าสนั่น 85 บ. อัพกำไรปีนี้แตะ 4.8 พันลบ.โตแรง 6 เท่าตัว!
STGT ดีดบวก 1% โบรกฯเคาะเป้าสนั่น 85 บ. อัพกำไรปีนี้แตะ 4.8 พันลบ.โตแรง 6 เท่าตัว!
9 ก.ค. 2563

ผู้สื่อข่าวรายงานว่า บริษัท ศรีตรังโกลฟส์ (ประเทศไทย) จำกัด (มหาชน) หรือ STGT  ณ เวลา 10.24 น. อยู่ที่ระดับ 69.00 บาท บวก 0.50 บาท หรือ 0.73% สูงสุดที่ระดับ 69.50 บาท ต่ำสุดที่ระดับ 68.00 บาท ด้วยมูลค่าการซื้อขาย 745.69 ล้านบาท

ด้านบทวิเคราะห์ บล.กสิกรไทย กำหนดคำแนะนำ “ซื้อ” หุ้น STGT ให้ราคาเป้าหมาย 85 บาท/หุ้น โดยปรับเพิ่มประมาณการกำไรสุทธิปี 2563-65 ขึ้นเป็น 4.8 พันล้านบาท (เพิ่มขึ้น 654% เทียบกับช่วงเดียวกันของปีก่อน), 6.9 พันล้านบาท (เพิ่มขึ้น 45% เทียบกับปีก่อน) และ 4.6 พันล้านบาท (ลดลง 34.4% จากปีก่อน) ตามลำดับ เพื่อสะท้อนราคาขาย และยอดขายที่สูงขึ้น
โดย บล.กสิกร คาด STGT จะสามารถคงราคาขายในระดับนี้ไปได้ถึงไตรมาส 1/64 จากนั้นจะเริ่มปรับลดลง 5-10% เทียบกับไตรมาสก่อน ในไตรมาส 2/64 เป็นต้นไป เนื่องจากสถานการณ์ระบาดของเชื้อไวรัสโควิด19 น่าจะเบาบางลงแล้ว
ทั้งนี้ กำไรจากธุรกิจหลักในไตรมาส 2/63 คาดจะเติบโตขึ้นอย่างก้าวกระโดดที่ 400% เทียบกับช่วงเดียวกันของปีก่อน และ 105% เทียบกับไตรมาสก่อน จากยอดขายที่เพิ่มขึ้น 16.3% เทียบกับไตรมาสก่อน และราคาขายเฉลี่ยที่เพิ่มขึ้น 10.2% ซึ่งจะส่งผลให้รายได้ในไตรมาสที่สองนี้จะอยู่ที่ 4.9 พันล้านบาท เพิ่มขึ้น 72.8% จากปีก่อน และ 30.9% จากไตรมาสก่อน
ดังนั้นคงคำแนะนำ “ซื้อ” และเพิ่มราคาเป้าหมายขึ้นจาก 43.4 บาท เป็น 85.00 บาท หรือคำนวณด้วย PER ปี 2563 ที่ 25.4 เท่า